《灵隐莲峰堂》
宋代·孙雄飞

堂开金色界，梵客为钩帘。
山影碧侵座，水声清绕檐。
粉云埋石脚，珠露泣松髯。
终拟携孤笛，凭栏唤玉蟾。

作者简介：孙雄飞，字翚之，吴郡（今江苏苏州）人。高宗绍兴二年（一一三二）进士（《吴郡志》卷二八）。五年，除秘书省正字。六年，为枢密院编修官（《建炎以来系年要录》卷一○二）。事见《南宋馆阁录》卷八。今录诗三首。